සෞදි අරාබියාවේ ගෘහ සේවයේ නිරතව සිටි තවත් ශ්‍රී ලාංකික කාන්තාවක් මියගොස් ඇතැයි වාර්තා වෙයි.තිස්සමහාරාම, බෙරලිහෙල ප්‍රදේශයේ පදිංචි රූපිකා සඳමාලි නමැති තරුණිය මෙලෙස මියගොස් ඇති අතර මේ මරණය සැකසහිත බවට ඇයගේ සොහොයුරා විසින් පැමිණිලිකිරීමත් සමඟ රියාද්හි පිහිටි ශ්‍රී ලංකා තානාපති කාර්යාල සමඟ එක්ව පූර්ණ පරීක්‍ෂණයක් ආරම්භ කළ බව විදේශ සේවා නියුක්ති කාර්යාංශය පවසයි.මේ ශ්‍රී ලාංකික තරුණිය පසුගිය අගෝස්තු මස 29 වැනිදා ගෘහ සේවය සඳහා සෞදිඅරාබියාවට ගොස් තිබෙන අතර එහිදී සේවය කළ නිවැසියන්ගෙන් ඇයට විවිධ වධහිංසා පැමිණි බවට සිය නිවෙසට දැනුම් දී තිබේ.කෙසේ වුවද මේ තරුණිය විදේශ ගතකළ විදේශ රැකියා ඒජන්සිය නිවෙසට දැනුම්දී තිබෙන්නේ ඇය සියදිවි හානිකරගත් ලෙස බව මියගිය තරුණියගේ සොහොයුරා විදේශසේවා නියුක්ති කාර්යාංශයට පවසා ඇත.තානාපති කාර්යාලය සමඟ එක්ව මේ පිළිබඳව පුළුල් පරීක්‍ෂණ ක්‍රියාත්මක කර ඇති බවත් පරීක්‍ෂණ අවසන් වූ වහාම ඇයගේ දේහය ශ්‍රී ලංකාවට ගෙන්වා ගැනීමට පියවර ගන්නා බවත් විදේශ සේවා නියුක්ති කාර්යාංශය පවසයි..